
    545400 SIGHIŞOARA
Piața Muzeului nr. 7, Tel./Fax 0265 – 771278
                                                         H O T Ă R Â R E A NR. 89
                                                               din 30 aprilie 2025
privind aprobarea modificării înscrierilor de carte funciară, cu referire la titularul dreptului de proprietate asupra unor imobile – construcții și terenuri aferente, situate în Municipiul Sighișoara și stabilirea apartenenței acestora la domeniul privat al Municipiului Sighișoara                   

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 13.141/14.04.2025 și la Consiliul Local Sighișoara cu nr. 13.932/24.04.2025, de referatul de aprobare, înregistrat cu nr. 13.143/14.04.2025, al Primarului municipiului, în calitate de inițiator, calitate conferită conform prevederilor art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că, în exercitarea atribuțiilor conferite prin art. 129 alin. (2) lit. „c” din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, Consiliul Local al Municipiului Sighişoara administrează domeniul public şi privat al Municipiului Sighişoara;

Având în vedere că, potrivit extraselor de carte funciară, imobilele în cauză sunt identificate după cum urmează:

· imobil înscris în Cartea Funciară nr. 57871-C1-U5 Sighișoara (cu nr. C.F. vechi 11597/IV) și 

numere topografice 974/2/2 și 973/2/IV, nr. cad. 57871-C1-U5, având o suprafață totală de 49,07 mp., alcătuit dintr-un cabinet medical cu o suprafață utilă de 20,75 mp., la care se adaugă următoarele cote indivize din spații comune, respectiv: 0,93 mp. din holul comun (cu o suprafață totală de 5,58 mp.), 14,25 mp. din sala de așteptare (cu o suprafață cumulată de 44,21 mp. și 41,29 mp.), 1,43 mp. din WC (cu o suprafață totală de 2,78 mp. și 5,80 mp.), 4,43 mp. din fișier (26,58 mp.), 2,35 mp. din sala de sterilizare (14,10 mp.), 1,43 mp. din vestiar (8,58 mp.) și 3,50 mp. din magazie (21 mp.);

· imobil înscris în Cartea Funciară nr. 57871-C1-U6 Sighișoara (cu nr. C.F. vechi 11597/VI) și

numere topografice 974/2/2 și 973/2/VI, nr. cad. 57871-C1-U6, având o suprafață totală de 53,82 mp.,   alcătuit dintr-un cabinet medical cu o suprafață utilă de 25,50 mp., la care se adaugă aceleași cote indivize din spațiile comune, în aceleași proporții și suprafețe ca cele amintite anterior;

Având în vedere anexa nr. 4 la Hotărârea Guvernului nr. 964/2002 privind atestarea domeniului public al judeţului Mureş, precum şi al municipiilor, oraşelor şi comunelor din judeţul Mureş, cu precădere bunurile prevăzute la pozițiile 273, 275 – 277 și 283 din aceasta;

Având în vedere Hotărârea Consiliului Local  Sighișoara nr. 131/20.09.2005 privind trecerea unor bunuri imobile din domeniul public în domeniul privat al Municipiului Sighișoara, prin care s-a aprobat trecerea din domeniul public al Municipiului Sighișoara în domeniul privat al Municipiului Sighișoara, a unor bunuri imobile, cuprinse în secțiunea I din inventarul bunurilor care aparțin domeniului public al Municipiului Sighișoara, aprobat prin Hotărârea Guvernului nr. 964/2002; 

Având în vedere prevederile art. 888 din Legea nr. 287/2009 privind Codul civil, republicat, cu modificările şi completările ulterioare;

Având în vedere că pentru aceste terenuri și construcții nu a fost formulată nicio notificare în temeiul Legii nr. 10/2001 privind regimul juridic al unor imobile preluate în mod abuziv, nu fac obiectul niciunui litigiu în curs și nu sunt revendicate în temeiul legilor speciale referitoare la fondul funciar; 

Având în vedere că imobilele nu sunt grevate de sarcini și nu fac obiectul vreunei cereri de reconstituire sau restituire a dreptului de proprietate, conform legislației privind retrocedările de după anul 1990;

Având în vedere faptul că aceste imobile sunt situate în intravilanul Municipiului Sighișoara, că au destinația de cabinete medicale și că figurează înregistrate în inventarul bunurilor care aparțin domeniului privat al Municipiului Sighișoara, se propune reglementarea situației juridice a acestora prin modificarea 
înscrierilor de carte funciară, cu referire la titularul dreptului de proprietate și stabilirea apartenenței acestora la domeniul privat al Municipiului Sighișoara;
Având în vedere Raportul de specialitate al Direcției Arhitect Șef – Compartimentul Administrarea Domeniului Public și Privat, înregistrat cu nr. 13.149/14.04.2025, prin care se propune aprobarea modificării înscrierilor de carte funciară, cu referire la titularul dreptului de proprietate asupra unor imobile – construcții și terenuri aferente, situate în Municipiul Sighișoara și stabilirea apartenenței acestora la domeniul privat al Municipiului Sighișoara;

Având în vedere avizele favorabile ale tuturor comisiilor pe domenii de specialitate;                   
În temeiul prevederilor art. 129 alin. (1), alin. (2) lit. c), alin. (14), art. 139 alin. (1), alin (3) lit. g), art. 196 alin. (1) lit. a) și a art. 354 din Ordonanţa de Urgenţă a Guvernului nr. 57/2019 privind Codul administrativ, cu modificările și completările ulterioare,

        H O T Ă R Ă Ş T E:

Art. 1. Se aprobă modificarea înscrierilor de carte funciară, cu referire la C.F. nr. 57871-C1-U5 Sighișoara și C.F. nr. 57871-C1-U6 Sighișoara, în sensul că titularul dreptului de proprietate asupra imobilelor – construcții și terenuri aferente este U.A.T. Municipiul Sighișoara.

Art. 2. Se aprobă stabilirea apartenenței imobilelor – construcții și terenuri înscrise în C.F. nr. 57871-C1-U5 Sighișoara și C.F. nr. 57871-C1-U6 Sighișoara, la domeniul privat al Municipiului Sighișoara.

Art. 3. Prezenta hotărâre va fi depusă la Biroul de Cadastru și Publicitate Imobiliară Sighișoara, în vederea actualizării/rectificării înscrierilor situației de fapt a imobilelor – construcții și terenuri mai sus identificate, în cartea funciară, astfel cum sunt acestea prevăzute în prezenta hotărâre.

Art. 4.  Cu data adoptării prezentei hotărâri, orice alte dispoziții contrare se abrogă.

Art. 5. Cu ducerea la îndeplinire a prevederilor prezentei hotărâri se încredințează Primarul Municipiului Sighișoara, Compartimentul Cadastru și Administrarea Terenurilor Agricole și Forestiere – Direcția Arhitect Șef, Compartimentul Administrarea Domeniului Public și Privat – Direcția Arhitect Șef și Compartimentul Buget, Contabilitate, Salarizare – Direcția Economică din cadrul Municipiului Sighișoara.

Art. 6. Prin grija doamnei Bizo Anca, Secretar General al Municipiului Sighișoara, prezenta hotărâre va fi comunicată, în termenul prevăzut de lege, Primarului Municipiului Sighișoara, Prefectului Județului Mureș și se va aduce la cunoștință publică prin publicarea pe pagina de internet, la adresa www.primariasighisoara.ro.

PREŞEDINTE DE ŞEDINŢĂ,
  

             Tűrk Michaela
                                                                                                         Contrasemnează pentru legalitate
                                    SECRETARUL GENERAL al municipiului,

                                                                Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  1 ex. Direcţia Arhitect Șef;

  3 ex. Compartimentul Administrarea Domeniului Public și Privat – Direcția Arhitect Șef;

  3 ex. Compartimentul Cadastru și Administrarea Terenurilor Agricole și Forestiere – Direcția Arhitect Șef;

  1 ex. Compartimentul Buget, Contabilitate, Salarizare – Direcția Economică;

  1 ex. Serviciul Impozite, Taxe și Executare Creanțe – Direcția Economică;

  1 ex. Compartimentul Juridic.

16 ex.  

B.A.

